Afrikaanse sanger verheug oor swangerskap ná hartseerVaughan Gardiner en sy vrou, Nerine. Foto: Facebook via Vaughan Gardiner Die sanger, liedjieskrywer en akteur Vaughan Gardiner en sy vrou, Nerine, het onlangs bekendgemaak dat sy weer swanger is ná hulle slegte nuus in 2014. Nerine het in 2014 op agt weke ŉ miskraam gehad. “Ons is ongelooflik dankbaar. Natuurlik is ons bietjie skrikkerig, maar dis hoekom ons die nuus dié keer effens langer stilgehou het,” het Vaughan vertel. Die paartjie het reeds in November verlede jaar vasgestel dat hulle kan uitsien na ŉ babadogtertjie, maar wou eers verseker dat Nerine buite gevaar is. “Ons het gewonder of so iets weer sou gebeur, maar ons het alles oorgegee aan die Here. Alles gebeur met ŉ rede, en ons het dit so aanvaar,” het hy gesê. Vaughan sê dis belangrik om nie alles te bevraagteken nie. Hulle hoop nou net vir ŉ gesonde swangerskap. “Ons het vrede gehad in dinge wat gebeur soos dit moet. As ons moet kinders hê, dan sal dit gebeur, en nou het dit.” Hulle probeer nou familielede oorreed om die naam wat hulle vir die bondeltjie uitgekies het te aanvaar omdat dit nie ŉ familienaam is nie. “Ons kan egter argumenteer dat dit in die stamboom verskyn,” het hy geskerts. Vaughan het vanjaar verskeie projekte waarna aanhangers kan uitsien, en het ook die temaliedjie geskryf vir die fliek Uitvlucht wat in Mei vanjaar vrygestel word. Nerine beplan ook om haar onderneming, Girl with cake, wyer te bemark en meer mense by die inisiatief te betrek.